CELEX: E2015P0003
Language: sk
Date: 2015-01-20 00:00:00
Title: Žiadosť o poradné stanovisko Súdu EZVO z 20. januára 2015 podaná Staatsgerichtshof des Fürstentums Liechtenstein v prípade Liechtensteinische Gesellschaft für Umweltschutz/Gemeinde Vaduz (Vec E-3/15)

2.7.2015   
            
            
               SK
            
            
               Úradný vestník Európskej únie
            
            
               C 217/21
            
         Žiadosť o poradné stanovisko Súdu EZVO z 20. januára 2015 podaná Staatsgerichtshof des Fürstentums Liechtenstein v prípade Liechtensteinische Gesellschaft für Umweltschutz/Gemeinde Vaduz
   (Vec E-3/15)
   (2015/C 217/07)
   Listom z 20. januára 2015, ktorý bol doručený na podateľňu Súdu EZVO 22. januára 2015, Staatsgerichtshof des Fürstentums Liechtenstein (štátny súd Lichtenštajnského kniežatstva) požiadal Súd EZVO vo veci Liechtensteinische Gesellschaft für Umweltschutz/Gemeinde Vaduz o poradné stanovisko k týmto otázkam:
   
               1.
            
            
               Je smernica 2011/92/EÚ z 13. decembra 2011 o posudzovaní vplyvov určitých verejných a súkromných projektov na životné prostredie uplatniteľná v Lichtenštajnskom kniežatstve na postupy posudzovania vplyvov na životné prostredie, ktoré sa ešte stále, v rámci prechodných opatrení, opierajú o Gesetz über die Umweltverträglichkeitsprüfung (zákon o posudzovaní vplyvov na životné prostredie) z 10. marca 1999 (ďalej len „staré znenie zákona o posudzovaní vplyvov na životné prostredie“)?
            
         
               2.
            
            
               Ak áno, dochádza v predmetnej veci k nezákonnému obmedzeniu práva environmentálnych organizácií na podanie sťažnosti podľa článku 11 smernice 2011/92/EÚ v spojení s článkom 20 starého znenia zákona o posudzovaní vplyvov na životné prostredie, ak vláda prijme všeobecné rozhodnutie týkajúce sa environmentálnej zlučiteľnosti projektu podľa článku 16 starého znenia zákona o posudzovaní vplyvov na životné prostredie osobitným postupom, ale – vo forme podmienok – si vyhradí rozhodnutie o kľúčových otázkach týkajúcich sa zlučiteľnosti projektu so životným prostredím v rámci následných postupov udeľovania povolení podľa osobitných predpisov?
            
         
               3.
            
            
               Ak áno, má článok 11 smernice 2011/92/EÚ priamy účinok, pokiaľ ide o predmetný postup posudzovania vplyvov na životné prostredie, ktorý tvorí základ pre jednotlivé sťažnosti na štátny súd?
            
         
               4.
            
            
               Aký by bol v tejto veci právny následok porušenia práva na sťažnosť podľa smernice s odkazom na otázky 2 a 3?